Sewe beseer in busongelukFoto: Rescue Care Sewe persone is Saterdagoggend beseer toe die bestuurder beheer verloor het oor die voertuig op die N3 in die rigting van Durban, net ná die Paradise Valley-wisselaar. Paramedici van Rescue Care is net ná 05:00 na die toneel ontbied. “Die bus het oor die middel van die snelweg gery en het in die vinnige baan van die aankomende verkeer beland,” het Garrith Jamieson, woordvoerder van Rescue Care, in ŉ verklaring gesê. “Die bus het gelukkig nie omgeslaan nie.” Altesaam sewe persone het geringe beserings opgedoen en is op die toneel gestabiliseer voor hulle na verskeie hospitale in Durban geneem is vir verdere behandeling. Dit is nog nie in hierdie stadium duidelik wat daartoe gelei het dat die busbestuurder beheer oor die voertuig verloor het nie. Owerhede stel ondersoek in.